Diari Oficial de la Generalitat Valenciana


Sumari del DOGV 8216, del 19-01-2018 (2017/12941)

RESOLUCIÓ d'11 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 60/17-AIA Picassent.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8216

Data del DOGV
:   19-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/12389


Data del document
:   11-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Picassent
    * impacte ambiental

RESOLUCIÓ d'11 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 60/17-AIA Picassent. [2017/12102]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 60/17-AIA, Picassent.  
  
«Declaració d'impacte ambiental  
Expedient: 60/8031-LCY.  
Títol: línia elèctrica aèria a 132 kV i ampliació de ST 132/20 kV Picassent per a connexió i alimentació a la factoria Ford.  
Òrgan substantiu: Servei Territorial d'Indústria i Energia (ATLINE/2015/198/46 i ATASCT/2015/1272/46).  
Promotor: Iberdrola Distribución Eléctrica, SAU.  
Localització: Picassent (València).  
  
Antecedents i descripció del projecte.  
La factoria Ford España, SL, situada a Almussafes (València), s'alimenta elèctricament per mitjà d'un doble circuit a 132 kV connectat en doble derivació de l'eix Catadau-La Font de Sant Lluís 132 kV (en el suport 61 de la L/132 kV DC Millares-Alzira i Silla-Ford España). La factoria requereix en l'actualitat major capacitat per a poder augmentar la producció, per a això resulta necessari un canvi de la topologia i del punt de connexió de les línies d'alimentació.  
La subestació elèctrica ST Picassent 132/20 kV és una instal·lació existent i en funcionament situada en la parcel·la 35 del polígon 43 del terme municipal de Picassent (14.696 m²). Té accés directe al camí coincident amb la via pecuària Vereda de la Coma (20 m d'amplària legal), amb connexió a la N-340 (km 888). La ST Picassent consta d'un sistema de 132 kV en parc d'intempèrie i un sistema de 20 kV en instal·lació interior, amb envolupant metàl·lica. Disposa en l'actualitat d'un únic transformador.  
Projecte d'execució del nou tram de línia elèctrica a 132 kV, doble circuit, ST Picassent-ST Ford (ATLINE/2015/198/46).  
Preveu la construcció d'un nou tram de línia elèctrica de doble circuit a 132 kV, des dels voltants del suport 61 (on es localitza la derivació) fins a la ST 132/20 kV Picassent. Una vegada executat (el nou tram de 1.031 m), es procedirà a la desconnexió de les derivacions existents en l'eix Catadau-La Font de Sant Lluís i es donarà continuïtat a la línia directa des de barres de 132 kV de la ST Picassent fins a la factoria Ford.  
El tram de línia existent entre la factoria Ford i el suport número 1 es mantindrà en la seua configuració actual. El tram existent entre el suport número 1 de la línia esmentada i el suport número 61 de l'eix Catadau-La Font de Sant Lluís, es desmuntarà (328 m). El nou tram a executar entre l'esmentat suport número 1 i la ST Picassent, tindrà una longitud de 1.030 m i comptarà amb cinc suports l'últim d'ells en l'interior dels terrenys de la subestació) metàl·lics de gelosia i quatre fonamentacions independents de formigó. Els treballs es coordinaran per a evitar la desconnexió del client durant la seua realització.  
Projecte d'execució de l'ampliació de la subestació transformadora de 132/20 kV denominada ST Picassent (ATASCT/2015/1272/46).  
Complementàriament a l'esmentat projecte de línia elèctrica, cal ampliar el sistema de 132 kV de la ST Picassent en dues noves posicions de línia amb els seus respectius elements de control, maniobra, protecció i mesura per a connectar les dues línies d'alimentació a Ford. Addicionalment, s'actua sobre la resta de posicions de la ST Picassent per a dotar-les dels elements necessaris per a completar la funcionalitat de doble barra (seccionadors i selectors de barres). Es preveu així mateix la instal·lació d'una segona unitat de transformació 132/20 kV de 40MVA de potència. Després de l'ampliació, la subestació comptarà amb deu posicions en el sistema de 132 kV d'intempèrie) i dos mòduls de cel·les de 20 kV (de configuració interior), dos transformadors de potència 132 20/kV i els equips i sistemes auxiliars. Els nous armaris de control s'ubicaran en l'actual edifici de control.  
La nova configuració aporta major garantia de subministrament al client (pot proporcionar inclús doble alimentació simultània), millora significativament l'operativitat i el manteniment de les línies de la xarxa de distribució (en independitzar-se de la instal·lació del client) i augmenta la fiabilitat del sistema (es redueix la longitud del circuit exposat a pertorbacions i s'introdueixen nous elements de protecció).  
  
L'obra civil de la línia inclourà l'excavació dels clots i rases per a les fonamentacions, incloent-hi el transport, mitjans auxiliars i la retirada de terra sobrant l'abocament del formigó, armat i hissat de suports i muntatge i estesa de cables. Una vegada executat el nou tram, es procedirà al total desmantellament del tram que queda en desús. L'obra civil en la ST Picassent comprendrà els treballs de fonamentacions, bancada del nou transformador i rases per a cables de control. La nova bancada es connectarà amb el receptor d'emergència soterrat existent. No cal modificar la xarxa de drenatge de la instal·lació. Acabada l'adaptació de les fonamentacions i canalitzacions, es procedirà a l'extensió d'una capa de grava de 10 cm.  
  
Tramitació administrativa.  
Amb data 18 i 19 d'abril de 2017, es van rebre sengles escrits del Servei Territorial d'Indústria i Energia de València, relatius als expedients ATLINE/2015/198/46 i ATASCT/2015/1272/46 promoguts per Iberdrola Distribución Eléctrica, SAU, en què s'assenyala que es troben en fase d'informació pública i consultes.  
Amb data 8 de maig de 2017, va remetre informe l'esmentat servei territorial, en què indicant que ambdós constitueixen projectes sotmesos a avaluació d'impacte ambiental ordinària (EIAO), en virtut del que preveu la Llei 21/2013, de 9 de desembre, i la normativa valenciana en la matèria; que ambdós han de ser tramitats davant d'aquest òrgan conjuntament, raó per la qual ambdues sol·licituds s'acumulen en un únic expedient (aquest expedient); que aquest òrgan ambiental no intervé en la fase d'informació pública i consultes de projectes l'autorització dels quals corresponga a òrgans de la Generalitat; per la qual cosa fins que no es reba la sol·licitud d'avaluació d'impacte ambiental ordinària, es paralitza l'expedient.  
Amb data 7 de novembre de 2017, ha tingut entrada des del servei territorial, l'expedient per a avaluació d'impacte ambiental ordinària dels projectes de línia elèctrica a 132 kV i ampliació de la ST 132/20 kV Picassent per a alimentació a la factoria Ford, promogut per Iberdrola Distribución Eléctrica, SAU, en el terme municipal de Picassent (València). L'ofici de remissió, assenyala que han sigut sotmesos a informació pública per mitjà d'anuncis en el Diari Oficial de la Generalitat Valenciana (de 14 de juny de 2017 i 10 de juliol de 2017) i en el Butlletí Oficial de la Província (d'1 de juny de 2017), sense que s'hagen rebut al·legacions de caràcter ambiental. La documentació que consta en l'expedient és:  
- Projecte d'execució del nou tram de línia elèctrica a 132 kV, doble circuit, ST Picassent-ST Ford.  
- Projecte d'execució de l'ampliació de la subestació transformadora de 132-20 kV denominada ST Picassent.  
- Estudi d'impacte ambiental del projecte, que incorpora com a annex l'estudi d'integració paisatgística.  
- Informes sectorials emesos.  
Entre els esmentats informes, s'arrepleguen els següents:  
- Informe del coordinador de sanitat ambiental de la Direcció General de Salut Pública, de 22 de maig de 2017, de caràcter favorable, condicionat al compliment de la reglamentació tècnica aplicable.  
- Direcció General de Cultura i Patrimoni. Per mitjà d'informe d'1 de setembre de 2017, es reitera un informe anterior de 28 d'octubre de 2016, de caràcter favorable.  
- Informe del comissari d'aigües de la Confederació Hidrogràfica del Xúquer de 9 de juny de 2017, que assenyala la necessitat de reposar la servitud de pas de l'aigua i minimitzar l'afecció al terreny, no afectar formacions vegetals de ribera.  
- Direcció General de l'Aigua, que emet un informe de data 26 d'abril de 2017 relatiu a afeccions derivades del PATRICOVA.  
S'indica que, formulada consulta, no s'ha rebut contestació de l'Ajuntament de Picassent, Servei Territorial de Medi Ambient, Servei Territorial d'Urbanisme, Servei d'Infraestructura Verda i Paisatge, Diputació Provincial de València i d'aquesta direcció general (no obstant això que s'indica en paràgrafs anteriors). Cal assenyalar que el Servei d'Infraestructura Verda i Paisatge va informar amb caràcter previ sobre el projecte, tal com s'indica més avant.  
  
Afeccions legals  
El traçat de la línia està condicionat per les distàncies de seguretat establides en la reglamentació tècnica. L'àmbit travessat està afectat per les servituds associades a nombroses infraestructures (carreteres, ferrocarril, altres línies, etc.). En els encreuaments amb llits, resulta d'aplicació allò que s'ha establit per a les zones de servitud i policia en el reglament de domini públic hidràulic, aprovat pel Decret 849/1986, d'11 d'abril.  
El Reial decret 9/2005, de 14 de gener, en el seu annex I, enumera les activitats potencialment contaminants del sòl, entre les quals es troba la producció i distribució d'energia elèctrica (CNAE-93 Rev1 40,1).  
  
La gestió dels residus generats atendrà el que estableix la legislació estatal i autonòmica reguladora de la matèria. En particular, els residus de construcció es gestionaran d'acord amb el Reial decret 105/2008, d'1 de febrer i el Decret 200/2004, d'1 d'octubre.  
  
En terreny forestal i el seu entorn, s'apliquen les prescripcions de seguretat establides en el Decret 7/2004, de 23 de gener. Respecte a la neteja de vegetació davall la línia, en terreny forestal, han de seguir-se els criteris del Decret 150/2010, de 24 de setembre.  
El maneig d'instal·lacions equipades amb gasos fluorats, com el SF6, està subjecte a les previsions del Reial decret 115/2017, de 17 de febrer.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
En coherència amb les previsions de la normativa en matèria d'avaluació ambiental, s'ha elaborat un únic estudi d'impacte ambiental (EsIA) que aborda les dues actuacions previstes: la prolongació de la línia elèctrica d'alimentació en 132 kV de la factoria Ford i la seua connexió amb la ST Picassent; i l'ampliació de la ST Picassent.  
L'EsIA analitza una àrea d'estudi d'uns 5 km entorn del projecte. No obstant això, l'àrea potencialment afectada per l'actuació es limita a un territori d'escassa extensió (unes 15 ha) delimitat per la factoria Ford (per l'est) i per la A-7/N-340 (per l'oest) que conflueixen al nord i el penitenciari de Picassent (pel sud), travessat pel ferrocarril convencional i pel ferrocarril d'alta velocitat, a més d'albergar nombroses línies elèctriques de connexió amb la ST Picassent. També cal esmentar el pas de la Séquia Real del Xúquer. Les zones no urbanitzades es troben ocupades per camps de cultiu, bàsicament cítrics. L'accessibilitat és bona, a través de les carreteres i la xarxa de camins agrícoles. El camí que constitueix la llinda nord de la subestació coincideix amb la via pecuària Vereda de la Coma. El tancament de la subestació queda fora de l'amplària legal d'aquesta.  
Destaca a l'est, a uns 3 km, l'Albufera, parc natural i espai de la Xarxa Natura 2000 (LIC i ZEPA). A pesar de la llunyania a l'esmentat espai i la presència al llarg de la xarxa viària de nombrosos polígons industrials, una gran superfície al seu voltant està delimitada com a zona d'ordenació de recursos naturals (PORN) de l'Albufera, per tractar-se de la conca hidrogràfica tributària. L'àmbit del projecte, queda dins de la delimitació del PORN. La morfologia de la zona és sensiblement plana. Es caracteritza per la presència de nombroses séquies i barrancs que es dirigeixen cap a la costa i cap a l'Albufera o desemboquen en el Xúquer o els seus afluents. Fora de l'àmbit de l'Albufera, la vegetació és bàsicament agrícola i la fauna té caràcter antropòfil, sense que s'hi prevegen afeccions rellevants derivades de l'actuació.  
Gran part de l'entorn es troba afectat per perillositat d'inundació associada al riu Xúquer, en diferent nivell (segons el PATRICOVA). El risc no afecta l'emplaçament de la ST Picassent ni de la línia. Sí que presenta perillositat geomorfològica (barrancs de fons pla) l'entorn de la séquia del Mig (segons queda identificada en projecte).  
S'ha realitzat una prospecció arqueològica, després de l'obtenció de la preceptiva autorització (ref. 0588p.15). No consten béns d'interés cultural ni jaciments arqueològics a menys de 200 m de l'àmbit del projecte. No es preveu tampoc afecció sobre el motor d'Ale, element etnològic pròxim a l'actuació, atesa la seua situació al nord de la subestació. S'ha obtingut informe favorable de l'òrgan competent en la matèria.  
  
  
Subestació elèctrica  
La subestació elèctrica és una instal·lació existent. Les obres necessàries es limiten a l'excavació i execució de les fonamentacions per a la bancada del transformador i del suport número 5 i la instal·lació dels elements i equips nous. Es disposa d'espai dins del recinte per a l'ampliació prevista, per la qual cosa l'actuació es realitzarà íntegrament dins de la parcel·la tancada de la subestació i no es preveu afecció sobre l'entorn. La parcel·la està situada sobre una zona amb vulnerabilitat mitjana d'aqüífers. El nou transformador se situarà sobre bancada dotada de sistema d'arreplega de vessaments connectat amb depòsit d'arreplega, per a evitar la contaminació del sòl en cas de vessament o fuga. Ja compta amb sistema de drenatge de les aigües superficials.  
Es realitza una anàlisi de les emissions magnètiques en l'entorn exterior de la subestació elèctrica, considerant un grau de càrrega màxima dels equips. A partir dels cinc metres, la influència del camp generat pels transformadors és menyspreable enfront de l'originat per altres fonts, com les connexions de línia. En línies de 132 kV, el camp generat presenta pics màxims de 12 µT davall el pòrtic de connexió i a 1 m sobre el sòl, sent aquest el valor més elevat en la instal·lació. En conjunt, s'obtenen en tot el perímetre valors inferiors a 1 µT (excepte en l'entorn de la llinda oest) i a escassos metres, el valor estimat descendeix per davall de 0,3 µT. S'estima igualment que el funcionament de la subestació compleix els límits establits en la normativa en matèria de contaminació acústica.  
No hi ha nuclis urbans en l'entorn de la subestació. La zona residencial més pròxima es localitza a més d'1 km, igual que la factoria Ford i el penitenciari. No s'estimen molèsties ni altres afeccions sobre la població.  
  
Línia elèctrica  
Atesa la proximitat entre la ST Picassent i la factoria Ford, així com l'existència d'un tram de línia elèctrica a mantindre, l'àmbit a considerar per al disseny de la línia és reduït. La profusió d'infraestructures limita les alternatives de traçat, atesa la necessitat de respectar les distàncies de seguretat reglamentàries i la limitada longitud de la línia (1 km).  
Respecte a l'encreuament de la zona afectada per perillositat de geomorfològica, atesa l'amplària de la dita franja, que discorre en sentit est-oest, el traçat de la línia elèctrica (que discorre en sentit nord-sud) necessàriament travessa el dit àmbit. La diferència de cota en tot l'àmbit és baixa (1 m), no és possible desplaçar els suports a zones sensiblement més elevades. Tenint en compte que les infraestructures elèctriques són considerades en el PATRICOVA com a infraestructures essencials a situar preferentment fora de zones de risc, vista la impossibilitat de desplaçar-la a zones no afectades, hauran de prendre's les mesures de disseny necessàries per a assegurar la seua integritat sense interferir en el drenatge natural del terreny.  
La línia no travessa terrenys afectats inclosos en espais naturals protegits o Xarxa Natura 2000 ni zones de protecció d'avifauna per estesos elèctrics. No consten en la cartografia hàbitats d'interés. L'alçària dels suports oscil·la entre els 14 m i els 38 m, semblant a la dels suports que omplin l'àmbit, travessat tant per línies de 132 kV (l'esmentat eix Catadau-La Font de Sant Lluís) com de 20 kV. Prèviament a la tramitació del projecte, el promotor va formular consulta a l'òrgan competent en matèria de paisatge i aporta memòria sobre aquest. El Servei d'Infraestructura Verda i Paisatge, va emetre un informe de data 5 de febrer de 2016 on s'indica que «es pot considerar la documentació presentada suficient per a valorar la incidència del paisatge de l'actuació proposada, es comprova que es tracta d'un àmbit amb nombroses línies elèctriques, de traçats aliens al patró i l'estructural espacial del paisatge de l'àmbit, per la qual cosa no seria necessària l'aportació de documentació addicional».  
La servitud d'ocupació derivada del projecte de línia elèctrica és escassa. Addicionalment, el pas de la línia elèctrica implica servituds que limiten l'ús del terreny davall la traça, però són compatibles amb l'explotació agrícola actual.  
Respecte a les obres de la línia, només es requereixen quatre suports fora de l'àmbit de la subestació, per la qual cosa els moviments de terra necessaris són de xicoteta envergadura. El muntatge dels suports es preveu realitzar-lo de forma manual, per mitjà de ploma, ja que evita la necessitat d'obrir una campa lliure de vegetació i per tant l'afecció sobre l'arbratge de cultiu.  
  
Consideracions comunes  
La presència de l'Albufera, genera gran diversitat faunística en l'entorn de l'actuació, en particular, avifauna d'interés. No obstant això, la intensa activitat humana que s'observa en la localització concreta del projecte limita la presència d'aquesta, no es preveu afecció rellevant. La vegetació és, en tot cas, de tipus agrícola, excepte els reductes de vegetació ripària que ocupen certs trams de les séquies. L'encreuament en aeri d'aquestes evita l'afecció a aquesta vegetació, d'escàs port.  
  
Es preveuen mesures preventives i correctores en fase d'execució. Es replantejaran els suports i zones de pas de maquinària per a reduir l'afecció sobre els cultius. L'accés als talls es realitzarà aprofitant la densa xarxa de camins. Es limitaran les zones d'aplec de materials i maquinària, es mantindran els equips i maquinària en adequades condicions de manteniment, es prohibirà el depòsit de qualsevol residu fora de les zones habilitades i la resta de bones pràctiques aplicades habitualment en obra. Ambdós projectes inclouen un estudi específic de gestió de residus de construcció i demolició, d'acord amb el que preveu la normativa vigent. Així mateix, s'incorporen les previsions del Decret 7/2004, de 23 de gener, que estableix el plec de normes de seguretat en prevenció d'incendis forestals.  
Finalitzades les obres, es procedirà a la revisió de les zones afectades i es netejaran i restauraran els terrenys.  
Es preveu la vigilància arqueològica i mediambiental de les obres, elaborant informes periòdics de seguiment, així com un informe final de les obres. El programa de vigilància ambiental considera igualment les accions de vigilància a realitzar en fase de funcionament, comprovant l'eficàcia de les mesures preventives i correctores i detectant qualsevol impacte no previst.  
  
Consideracions jurídiques  
El projecte de línia elèctrica aèria de 132 kV i ampliació de la ST Picassent 132/20 kV, constitueix un supòsit d'avaluació d'impacte ambiental ordinària (article 7.1, d'acord amb les previsions de la Llei 21/2013, de 9 de desembre i la Llei 2/1989, de 3 de març), en quedar inclòs en l'annex I epígraf 2.g del Decret 162/1990, de 15 d'octubre, de desplegament de la Llei 2/1989 i modificat pel Decret 32/2006, de 10 de març.  
En el projecte s'ha observat el tràmit d'avaluació d'impacte ambiental ordinària previst en la secció primera del capítol 2 del títol II de la Llei 21/2013 i en les altres disposicions que s'hi apliquen.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, i pel Decret 73 2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta la següent:  
  
Declaració d'impacte ambiental  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte d'execució del nou tram de línia elèctrica a 132 kV, doble circuit, ST Picassent-ST Ford i el projecte d'execució de l'ampliació de la subestació transformadora de 132/20 kV denominada ST Picassent, promoguts per Iberdrola Distribución Eléctrica, SAU, a Picassent (València), sempre que es desenvolupen d'acord amb les previsions del projecte, l'estudi d'impacte ambiental i la resta de documentació que hi ha en l'expedient, i amb les condicions següents:  
1. Atesa la situació del suport número 3 en la zona més baixa d'un barranc de fons pla que presenta perillositat geomorfològica d'acord amb el PATRICOVA, haurà d'adaptar-se el seu disseny als requeriments derivats d'un hipotètic episodi de pluges que poguera afectar-ne la seguretat o afectar el correcte drenatge de la zona.  
2. Les accions incloses en el programa de vigilància i seguiment ambiental hauran de documentar-se, per tal d'acreditar l'adopció i execució de les mesures preventives i correctores proposades i la comprovació de la seua eficàcia.  
3. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Notificar a les persones interessades que contra la present declaració d'impacte ambiental, per ser un acte de tràmit, no es pot interposar cap recurs; sense perjudici dels que, si és el cas, pertoquen en via administrativa o judicial davant de l'acte, si és el cas, d'autorització del projecte, d'acord amb el que disposa l'article 41.4 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre.  
  
Quart  
Aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys, d'acord amb el que disposa l'article 43 de la Llei 21/2013, de 9 de desembre.  
  
València, 27 de novembre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 11 de desembre de 2017.- El director general de Medi Natural i d'Avaluació Ambiental: Antoni Marzo i Pastor.